Keywords

Summary



Keywords

1. Znamka Skupnosti – Postopek registracije – Umik, zožitev in sprememba prijave znamke – Zahteva, da se to stori izrecno in brezpogojno – Podredno predlagana zožitev – Neupoštevanje

(Uredba Sveta št. 40/94, člen 44(1))

2. Znamka Skupnosti – Opredelitev in pridobitev znamke Skupnosti – Absolutni razlogi za zavrnitev – Znamke brez razlikovalnega učinka – Tridimenzionalna znamka – Oblika bombona

(Uredba Sveta št. 40/94, člen 7(1)(b))

3. Znamka Skupnosti – Opredelitev in pridobitev znamke Skupnosti – Absolutni razlogi za zavrnitev – Znamke brez razlikovalnega učinka, opisne znamke ali običajne znamke – Izjema – Pridobitev razlikovalnega učinka z uporabo – Merila za presojo

(Uredba Sveta št. 40/94, člen 7(3))

Summary

1. Čeprav velja, da lahko prijavitelj na podlagi člena 44 (1) Uredbe št. 40/94 o znamki Skupnosti kadar koli umakne prijavo znamke Skupnosti ali zoži seznam proizvodov in storitev, ki jih ta vsebuje, in četudi je možnost zožitve seznama proizvodov in storitev podana izključno za prijavitelja znamke Skupnosti, ki lahko glede tega kadar koli vloži zahtevo pri Uradu za usklajevanje na notranjem trgu (znamke in modeli), pa mora biti umik prijave znamke Skupnosti, v celoti ali delno, oziroma zožitev seznama blaga ali storitev, ki jih ta vsebuje, izrecen in brezpogojen.

Zato dejanja, ko prijavitelj v pritožbi zoper zavrnitev prijave predlaga zožitev seznama proizvodov, vsebovanih v prijavi, na le en del samo podredno, in sicer le, če bi odbor za pritožbe nameraval zavrniti prijavo za vse proizvode, ki jih zajema, ni mogoče upoštevati.

(Glej točki 19 in 20.)

2. Tridimenzionalen znak, ki ga sestavlja prikaz ovalnega bombona čiste kostanjeve barve, ki ga zaznamujejo izbočeni robovi, okrogla vdolbina na sredi in ravna druga stran, za katerega je zahtevana registracija za „slaščice“ iz razreda 30 v smislu Nicejskega aranžmaja, glede zadevnih proizvodov nima razlikovalnega učinka v smislu člena 7(1)(b) Uredbe št. 40/94 o znamki Skupnosti, ker se zadevna oblika ne razlikuje bistveno od nekaterih osnovnih oblik zadevnih proizvodov, ki se običajno uporabljajo v gospodarskem prometu, ampak se zdi bolj kot ena njihovih različic, tako da povprečnemu potrošniku ne omogoča, da bi hitro in z gotovostjo razlikoval bombone prijavitelja od bombonov drugega trgovskega izvora.

(Glej točki 44 in 45.)

3. Iz člena 7(3) Uredbe št. 40/94 izhaja, da je za pridobitev razlikovalnega učinka z uporabo znamke potrebno, da vsaj pomemben delež upoštevne javnosti na podlagi znamke poistoveti proizvode ali storitve z izvorom od določenega podjetja. Vendar okoliščine, v katerih je lahko pogoj za pridobitev razlikovalnega učinka z uporabo upoštevan kot ustrezen, ne morejo biti ugotovljene izključno na podlagi sklicevanja na splošne in abstraktne podatke, kot so določeni odstotki.

Drugič, za pridobitev registracije znamke na podlagi člena 7(3) Uredbe 40/94 mora biti razlikovalni učinek, pridobljen z uporabo znamke, razviden v delu Evropske unije, kjer je brez takšnega učinka po členu 7(1), od (b) do (d), omenjene uredbe.

Tretjič, v zadevnem primeru je za celostno presojo, ali je znamka pridobila razlikovalni učinek z uporabo, treba upoštevati dejavnike, kot so med drugim tržni delež, ki ga ima znamka, intenzivnost in geografska razširjenost ter dolgoročnost uporabe znamke, pomembnost zneskov vlaganja podjetja v oglaševanje znamke, delež zainteresirane upoštevne javnosti, ki zaradi znamke prepoznava proizvod, kot da izvira od določenega podjetja, ter navedbe trgovskih in podjetniških ali drugih gospodarskih združenj.

Četrtič, razlikovalni učinek znamke, vključno s tistim, ki je pridobljen z uporabo, je treba prav tako presoditi v razmerju do proizvodov ali storitev, za katere je bila zahtevana registracija, in ob upoštevanju domnevnega zaznavanja kategorije zadevnih proizvodov ali storitev povprečnega potrošnika, ki je običajno obveščen ter razumno pozoren in preudaren.

(Glej točke od 56 do 59.)